Jurinová, Erika, podpredsedníčka NR SR (2014-07-01):
Tak ak dovolíte, vážený pán predsedajúci, kolegyne, kolegovia, na chvíľočku by som si ešte predsa len zobrala slovo, aby som bližšie vysvetlila, o čo ide. Podľa súčasného znenia zákona 461/2003 Z. z. o sociálnom poistení akékoľvek omeškanie s platbou za nemocenské poistenie – či už ide o povinné, alebo dobrovoľné – má za následok stratu nároku na všetky dávky z nemocenského poistenia, a to materské, nemocenské, ošetrovné. Návrh zákona reaguje na príklady z praxe, ako som to už povedala, kde naozaj niekoľko dní, niekoľkodňové neúmyselné omeškanie s platbou má za následok stratu nároku na vyplácanie všetkých dávok z nemocenského poistenia. Stretávame sa často s tým, alebo možno si spomenieme pár rokov dozadu, možnože dva roky dozadu aj rok dozadu, keď bola veľká novela zákona o sociálnom poistení, tak práve dobrovoľné nemocenské poistenie alebo dobrovoľné poistenie bolo viackrát na pretrase z toho dôvodu, že práve pri týchto prípadoch sa poukazovalo na veľké diery v zákone, cez ktoré sa akoby vypúšťajú zo Sociálnej poisťovne zbytočné peniaze. Vypúšťajú zbytočne peniaze, mám na mysli teda špekulatívne zakladania, ale uzatváranie si alebo špekulatívne využívanie tohto nástroja. Na druhej strane naozaj existuje skupina osôb, aj keď je veľmi malá, aj pri jednaniach s ministerstvom práce, aj na ktorom sa zúčastnila aj pani zo Sociálnej poisťovne, nám povedali, že skutočne pôjde o veľmi úzku a špeciálnu skupinu osôb. Bola by som veľmi rada, keby sme možno tvrdosť zákona obmäkčili práve tým, že dáme možnosť niektorým, ktorí to rozhodujúce obdobie, dokopy v dĺžke jeden mesiac, maximálne jeden mesiac, mali možnosť doplatiť. Nie je to akoby nejaký špeciálny nový inštitút. Niečo podobné sa už nachádza aj v dôchodkovom poistení, takže inšpirovali sme sa možno práve touto skutočnosťou, kde je možnosť doplatiť si poistenie práve pri dôchodkovom poistení a prehodili sme to aj na dobrovoľné poistenie. Táto dodatočná úhrada by sa musela odohrať do piatich dní od upovedomenia Sociálnej poisťovne. Vieme, že Sociálna poisťovňa pri osobách SZČO má už povinnosť a posiela naozaj upozornenia takýmto ľuďom, práve aby nepozabúdali, nezabúdali na svoje platby. Stále si však myslím, že aj keď – opäť opakujem – úzka špecializovaná skupina ľudí, väčšinou mamičiek pred materskou, túto ochranu nepožívajú. Takže chceli by sme, aby Sociálna poisťovňa zaviedla aj pre takýchto ľudí možnosť, aby boli upovedomení o tom, že majú nezaplatené, a pokiaľ doplatia do určitého času, teda do piatich dní, požadovanú sumu, tak im bude tá nemocenská dávka poskytnutá. Myslím si, že je to veľmi pozitívny vplyv, najmä ak zoberieme do úvahy demografiu v našej republike, na Slovensku a keď naozaj aj sociálna vláda už čoraz viac hovorí o podpore mladých rodín. Je tu jedna možnosť, neurobí to žiadne vysoké nároky na Sociálnu poisťovňu, ale, naopak, pomôže to mnohým naozaj v tom preklenovacom období, aby mohli si tú svoju vyživovaciu povinnosť voči svojej rodine lepšie uplatňovať. Takže predkladaný návrh zákona má pozitívne sociálne vplyvy, môže za určitých okolností zakladať aj negatívny vplyv na rozpočet verejnej správy, avšak naozaj je to vo veľmi malej miere. Nemá žiaden vplyv na podnikateľské prostredie, nevyvoláva vplyvy na životné prostredie ani na informatizáciu spoločnosti. Návrh zákona je v súlade s ústavou, s ústavnými zákonmi a ostatnými všeobecne záväznými právnymi predpismi. Ešte by som dodala, keď sme rozprávali o zámere tohto, tejto novely zákona, ministerstvo práce sa vyjadrilo pozitívne na tému, ktorú chceme spracovávať. Videla som, že mali záujem chytiť sa toho, a je mi ľúto, že sa nevedeli stotožniť so spôsobom riešenia, ktoré sme im predložili. Stále som presvedčená o tom, že pokiaľ je to téma, ktorá je hodná podpory, podporme zákon do druhého čítania a medzi prvým a druhým čítaním hľadajme spôsob, ktorým sa to dá vylepšiť tak, aby bol akceptovateľný práve aj Sociálnou poisťovňou alebo samotným ministerstvom. Myslím si, že pre vládu, ktorá o sociálnom cítení nielen rozpráva, ale ho chce aj konať, je to dobrý príklad. Takže budem veľmi vďačná, ak podporíte tento návrh zákona do druhého čítania. Ďakujem pekne.